Α.Ο.Φ. Λήλας Βασιλικού

Ο Λήλας Βασιλικού είναι αθλητικός ποδοσφαιρικός σύλλογος που εδρεύει στο Βασιλικό του Δήμου Ληλαντίων της Εύβοιας. Έτος ίδρυσης του συλλόγου είναι το 1957, χρώματά του το κυανό και το λευκό και έμβλημά του ένας δρομέας που φέρει ανά χείρας την ολυμπιακή δάδα. Έδρα του αποτελεί το Δημοτικό Γήπεδο Βασιλικού.
Έχει συμμετοχές στα πρωταθλήματα της Γ' και Δ' Εθνικής. Αυτό το διάστημα αγωνίζεται στις διοργανώσεις της ΕΠΣ Ευβοίας.

Ίδρυση

O αθλητικός σύλλογος ιδρύθηκε στις 19 Αυγούστου 1957, υπό την ονομασία Αθλητικός Όμιλος Φιλάθλων Βασιλικού "Ο ΛΗΛΑΣ". Το όνομα Λήλας προτάθηκε από κάποια ιδρυτικά μέλη του συλλόγου, όνομα προερχόμενο από το ομώνυμο ποτάμι που διασχίζει την ευρύτερη περιοχή του Ληλάντιου πεδίου. Χρώματα του συλλόγου ορίστηκαν το κυανό και το λευκό, ενώ για έμβλημά του ένας δρομέας που φέρει ανά χείρας την ολυμπιακή δάδα.
Ιδρυτικά μέλη του συλλόγου ήταν οι: Αναστάσιος Παπαφράγκας, Ιωάννης Αγγελής, Γεώργιος Καραπιπέρης, Ζήσης Σουμπάκας, Δημήτριος Πολυτήρας, Κωνσταντίνος Ρωμανός, Ευάγγελος Γεροντίτης, Ευάγγελος Χαλιώτης, Αντώνιος Σκυριανός, Σωτήριος Αρτσίτας, Γεώργιος Σπυρ. Καραπιπέρης, Αναστάσιος Δημ. Παπαφράγκας, Κωνσταντίνος Αγγελής,  Σπυρίδων Καραπιπέρης, Αναστάσιος Πάττας,  Σταμάτιος Κούκουζας, Αθανάσιος Γκάβαλης, Βασίλειος Γκάβαλης, Γεώργιος Τζαβάρας και Κωνσταντίνος Οικονόμου.

Στα τοπικά

Από το 1974 συμμετέχει στα πρωταθλήματα της ΕΠΣ Ευβοίας, η οποία προήλθε απ΄το σχίσμα της ενιαίας μέχρι τότε Ένωσης Εύβοιας-Βοιωτίας,πραγματοποιώντας καλή έως πρωταγωνιστική πορεία,έχοντας στεφθεί Πρωταθλητής Ευβοίας σε 2 περιπτώσεις το 1990 και το 2002.

Στις εθνικές κατηγορίες

Έχει 2 συμμετοχές στην Γ' Εθνική (2004-05, 2005-06) και 9 συμμετοχές στο πρωτάθλημα της Δ' Εθνικής κατηγορίας (1990-91, 1991-92, 1992-93, 1993-94, 1994-95, 1995-96, 1996-97, 2002-03, 2003-04).                                                                                                                                                             Με την άνοδο του στην Γ' Εθνική το 2004, μετά το μπαράζ με την Α.Ε. Πτολεμαϊδας ,έγινε η τρίτη,χρονικά,ομάδα της Εύβοιας ,που είχε παρουσία σε επαγγελματική κατηγορία μετά τον Α.Ο. Χαλκίς και τον Ολυμπιακό Χαλκίδας .Στα τέλη της δεκαετίας του 1990 και λίγο πριν ξεκινήσει η πορεία του συλλόγου προς την Γ' Εθνική Κατηγορία και την καταξίωση ο Λήλας έχει να επιδείξει και μία αξιοζήλευτη πορεία στο Κύπελλο Ερασιτεχνών Ελλάδας αφού την περίοδο 1999-00 έφτασε έως τα ημιτελικά της διοργάνωσης όπου και αποκλείστηκε από την μετέπειτα τροπαιούχο ομάδα του Π.Α.Ν.Ο. Μαλλίων.
Τη σεζόν 2002-03 κατετάγη 6ος στον ισάριθμο όμιλο της τότε Δ' Εθνικής Κατηγορίας όπου συμμετείχε,  ενώ την αμέσως επόμενη χρονιά 2003-04 κατετάγη 2ος πίσω από τον Α.Σ. Λαμία και διεκδίκησε την άνοδο στην Γ' Εθνική Κατηγορία μέσω της διαδικασίας των μπαράζ, όπου στο ουδέτερο γήπεδο του Βελεστίνου επιβλήθηκε με 2-1 της Α.Ε. Πτολεμαίδας και προβιβάστηκε για πρώτη φορά στην ιστορία του. 
Στην παρθενική του συμμετοχή σε επαγγελματική κατηγορία τερμάτισε 9ος στον Νότιο Όμιλο της περιόδου 2004-05, πετυχαίνοντας σε σύνολο 32 αγώνων (11-8-13) με τέρματα 32-36 και έχοντας να επιδείξει σημαντικές αποτελέσματα, όπως οι εντός έδρας νίκες επί του Εθνικού Πειραιώς και της Ρόδου. Στις αρχές της ίδιας σεζόν αντιμετώπισε σε διπλούς αγώνες τον ΠΑΟΚ Θεσσαλονίκης για τον Α' γύρο του Κυπέλλου Ελλάδος απ'τον οποίο μάλιστα απέσπασε εντός έδρας ισοπαλία (0-0).

Διάλυση και επαναδραστηριοποίηση

Μελανό σημείο στην ιστορία του συλλόγου ήταν η ανεπιτυχής προσπάθεια συγχώνευσης του συλλόγου με τον Α.Ο. Χαλκίς, γεγονός που απέτυχε και νομικά οδηγώντας την Π.Α.Ε. Λήλας Βασιλικού στην προσωρινή διάλυσή της και την επαναφορά της σε ερασιτεχνικό καθεστώς λίγο καιρό αργότερα. Από το 2007 ο Λήλας Βασιλικού επαναδραστηριοποιήθηκε και αγωνίζεται στην Α' Κατηγορία της ΕΠΣ Ευβοίας.
Στην πρώτη του συμμετοχή μετά από χρόνια στην Α' κατηγορία (2007-08) του νομού,παρ΄ολίγο να υποβιβαστεί, κάτι που δεν έγινε τελικά αφού η νίκη του με 2-3 εκτός έδρας επί της Προποντίδας την τελευταία αγωνιστική τον διατήρησε στην κατηγορία.Έκτοτε η ομάδα και με πολλά διοικητικά προβλήματα να την ταλανίζουν προσπαθεί να βρει τον δρόμο της,χωρίς να έχει καταφέρει κάτι αξιόλογο πέρα από κάποια καλά πλασαρίσματα στην τελική βαθμολογία.Την περίοδο 2014-15 βρέθηκε ξανά κοντά στον υποβιβασμό στην Β' αφού τερμάτισε 13ος ωστόσο παρέμεινε στην Α' κατηγορία γιατί ο τότε πρωταθλητής της Ένωσης, Α.Ο. Χαλκίς ανέβηκε στη Γ' Εθνική μέσω μπαράζ και σύμφωνα με τους κανονισμούς η θέση αυτή δεν οδηγούσε σε υποβιβασμό. Την σεζόν 2016-17 έφτασε μέχρι τον τελικό του Κυπέλλου Ευβοίας, όπου ηττήθηκε στην διαδικασία των πέναλτι με 4-2 (1-1 κ.δ. 2-2 παρ.) από τον Ηρακλή Ψαχνών. Στο δρόμο για το τρόπαιο πέρασε με 7 βαθμούς όμιλο με αντιπάλους τον Ελλήσποντο ,τον Μιαούλη Φύλλων και τον Ευβοϊκό Αγίου Νικολάου,απέκλεισε την Δροσιά με εκτός έδρας νίκη 5-1,τον Άγιο Λουκά πάλι εκτός έδρας 0-2,σε διπλούς προημιτελικούς την ΑΕΚ Χαλκίδας με ισοπαλία 1-1 στη Χαλκίδα και νίκη 2-0 στο Βασιλικό.Στα ημιτελικά νίκησε 1-0 εντός έδρας και 2-0 εκτός την Αυλίδα και πέρασε στον τελικό.Τη σεζόν 2017-18 έχασε το πρωτάθλημα για έναν πόντο. Παρά το ότι μείωσε τη διαφορά από 11 σε 3 στο ντέρμπι τίτλου με τον Απόλλωνα Ερέτριας στο Βασιλικό δεν κατάφερε να κερδίσει και να δημιουργήσει ισοβαθμία στην οποία θα υπερτερούσε,αν και ο Απόλλων έχασε δύο βαθμούς στο Αυλωνάρι μετέπειτα. Μετά την πικρή απώλεια του πρωταθλήματος έγιναν αλλαγές στον Λήλα,εν τούτοις η ομάδα έχει κάκιστη πορεία όντας στην τελευταία θέση της βαθμολογίας χωρίς βαθμό μετά από 4 αγώνες.

Γήπεδο-εγκαταστάσεις

Έδρα του συλλόγου αποτελεί το γήπεδο Βασιλικού χωρητικότητας περίπου 2.500 ατόμων.Μεταξύ άλλων διαθέτει αποδυτήρια, βοηθητικό γήπεδο, εξέδρες και προβολείς ενώ έχει φυσικό χλοοτάπητα με αυτόματο σύστημα ποτισμού και αποστράγγισης από τα πρωτοπόρα στον Νομό.